《重午》
宋代·方一夔

楚乡节物又今朝，老大催人不肯饶。岁久菖花初见面，病多艾叶已盈腰。

浪涛何处寻沉魄，菰黍无心逐画桡。莫到独醒空过了，旗亭风急又相招。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。